《次韵提举王正言寒食游茶焙》
宋代·喻良能

摘山胜煮海，财货所源流。建焙甲天下，赋入十倍收。

国计颇赖之，贡输何时休。择人为提领，得贤从宛丘。

文章脱吏腕，风味登瀛洲。佐职亦已久，再见春草抽。

郊原富枪旗，岁事日以修。抚民端若子，疾恶信如雠。

驱车向凤山，父老观道周。青春行画图，佳处时一留。

风前耳潺湲，雨后目纤柔。酒酣已胜赏，珠唾挥钓钩。

咨予素么么，受恩犹未酬。铭心虽甚坚，抚己徒怀羞。

平生困坎壈，暮年尚依刘。投公一纸书，远寄粤王州。

书传得妙帖，想像寒食游。终防好事人，豪夺或巧偷。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。